Date: 2022-08-23T17:17:11+00:00
Description: Chcete zistiť viac o hre na kalmára, o postavách a jednotlivých epizódach najsledovanejšieho seriálu Squid Game? Dozviete sa, čo inšpirovalo jeho tvorcov, aké odkazy do seriálu ukryli a čo by nás mohlo prekvapiť v druhej sérii! Odhaľte konšpirácie ukrývajúce sa za príbehom seriálu Squid Game. Toto všetko a ešte viac prináša 100 % neoficiálny sprievodca seriálom Squid Game – netflixovej senzácie roku 2021, ktorá dominovala rebríčkom sledovanosti a získala niekoľko Zlatých glóbusov.

Hra na kalmára

Vyšlo aj v tlačovej podobe

Objednať môžete na

www.lindeni.sk
www.albatrosmedia.sk

Park Min-džun

Hra na kalmára – e-kniha

Copyright © Albatros Media a. s., 2022

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Upozornenie!

V tejto knihe je viac spoilerov než kalmárov v mori!

Pokiaľ ste seriál ešte nevideli, radšej si ho pred prečítaním tejto knihy pozrite, ináč vám vyzradíme všetky prekvapivé momenty. A verte, že stojí za to najprv ich vidieť.

Úvod

„Musíš si pozrieť Hru na kalmára*.“ Postupom času budete počuť túto vetu snáď od každého. Možno vám už niekto tento seriál spomenul, no nevenovali ste mu pozornosť, a zrazu vám ho odporúčajú všetci priatelia. Informácie o seriáli sú na internete na každom rohu a zahŕňajú videá, recenzie či analýzy. Všetci vaši obľúbení vlogeri a youtuberi ho neustále vychvaľujú, parodujú...

* Na Slovensku je seriál dostupný ako Squid Game prostredníctvom vysielacej platformy Netflix s českým dabingom aj titulkami. (pozn. prekl.)

Dokonca ho spomínajú už aj v televízii či v novinách, často bez nejakej zjavnej príčiny (je snáď nutné venovať celý článok vysvetľovaniu, že anglický dabing nebol dobrý?).

Áno, v seriáli je mnoho násilia, ale zato aj humoru. Je originálny a plný prekvapivých momentov. Príjemne sa pozerá a je vysoko návykový. Koniec koncov, má málo epizód a dá sa pozrieť v priebehu pár dní. Aj keď má otvorený koniec, budete mať po ňom pocit, akoby ste videli dokončené dielo.

Okrem toho je najpozeranejším seriálom v histórii Netflixu, a to už o niečom svedčí. Spomedzi odberateľov Netflixu seriál videla viac než polovica divákov. Seriál si dokonca obľúbili tisícky detí po celom svete, čo je paradoxné, pretože pokiaľ na svete existuje nejaký seriál nevhodný pre deti, tak je to práve tento.

Napokon dostal aj vás.

A to ste si chceli pozrieť iba prvú časť a zistiť, o čom to je.

Prvá epizóda je originálna a návyková, a hneď ako sa dostanete na jej ohromujúci koniec, zatúžite vidieť viac. Druhá epizóda už nie je taká ohromujúca, ale jednoznačne vás prekvapí. Žiaden seriál v dejinách nemal epizódu, v ktorej sa príbeh úplne zvráti a začne budovať nanovo. A aj po jej pozretí nebudete mať dosť.

A pozriete si tretiu, štvrtú, piatu epizódu... až sa dostanete k poslednej, deviatej epizóde. A teraz čo? Otvoríte prehliadač s cieľom zistiť, kedy vyjde druhá séria. Napokon idete spať a nedokážete prestať myslieť na tento seriál. Na druhý deň poviete všetkým kolegom v práci, priateľom, známym, takmer každému, koho stretnete: „Musíš si pozrieť Hru na kalmára.“

Takto to býva takmer pri každom úspešnom seriáli. Môžete ho analyzovať zo všetkých uhlov pohľadu, no jeho pravá podstata či tajomstvo, ako sa vyjadril jeden kritik, je prostá: Hra na kalmára sa vôbec netvári, že je to najlepší, najoriginálnejší či najohromujúcejší seriál, aký bol kedy nakrútený.

Hra na kalmára vás však určite zabaví ako žiadny iný seriál, dojme vás mimoriadnymi situáciami, ktoré sa prihodia skupine bežných ľudí, ako som ja alebo vy, a preto hneď ako dopozeráte epizódu, ihneď budete chcieť vidieť ďalšiu.

*

Nie je to prvý raz, čo seriál zaznamenal takýto úspech. Aj španielsky seriál Papierový dom (orig. La casa de papel) vyvolal obrovský ošiaľ po celom svete (aj keď nie až do takej miery ako Hra na kalmára).

Vo svete plnom seriálov, ktoré už od prvej chvíle uspeli, vo svete plnom vedeckých úspechov je príjemné vidieť úspech obrovského fenoménu, keď nikto, dokonca ani jeho tvorcovia, nepoznali tajomstvo tohto úspechu.

Táto kniha je určená všetkým, ktorí nechcú uveriť, že prvá séria Hry na kalmára sa už skončila, pre tých z nás, ktorí vieme, že tento seriál nám stále má čo ponúknuť, či už ide o mnoho detailov, ktoré sme si na prvý pohľad nevšimli, alebo konkrétne veci, ktorým sme nevenovali pri sledovaní pozornosť. Sú to síce drobnosti, no vďaka nim sa budete na seriál dívať úplne inak.

Na nasledujúcich stranách nájdete profily hlavných postáv seriálu aj detailnú analýzu každej smrteľnej hry, ktorej čelili. Dokonca zistíte, ako tieto hry vyskúšať aj doma, a získate tipy, ako v konkrétnych hrách zvíťaziť! Čaká na vás kvíz, ktorý overí vaše znalosti seriálu – a nebojte sa, pokiaľ nebudete poznať správne odpovede, určite nezomriete! Napokon sa v tejto knihe dozviete množstvo historiek o seriáli, jeho tvorcoch a hercoch.

Verím, že knihu vychutnáte. Som o tom presvedčený.

Prinajmenšom, pokiaľ držíte v rukách túto knihu, určite už viete, že Hra na kalmára bude mať ďalšiu sériu. Niet divu, tento kalmár má v sebe ešte dosť šťavy.

Veľa šťastia, čitateľ číslo 7 653.

Sprievodca epizódami

Hra na kalmára je zložitý seriál. Napriek tomu, že má iba deväť epizód, disponuje množstvom postáv, zložitých záhad a návratov do minulosti, teda dôležitej retrospektívy, pomocou ktorej pochopíte príbeh.

Práve preto na vás v knihe čaká sprievodca epizódami a obsahuje všetko, čo sa v seriáli udialo.

Je napísaný v bodoch, aby ste čo najjednoduchšie našli potrebné informácie, sledovali vývoj postavy alebo si mohli jednoducho ujasniť pochybnosti a rozpamätať sa na detaily, na ktoré ste už hádam aj zabudli.

EPIZÓDA 1.01

Červená, zelená

Song Ki-hun, hlavná postava seriálu, spomína na to, ako sa v detstve s priateľmi hrávali hru na kalmára, a vybavuje si jej základné pravidlá.

Nezabudnite, že tak ako v mnohých detských kórejských hrách, „prehru“ v hre na kalmára nazývali „smrťou“. Kto by bol povedal, že sa neskôr zúčastní na hrách, v ktorých ak prehrá, naozaj zomrie?

Po spomienke sa ocitneme v súčasnosti. Song Ki-hunova mama (s ktorou žije od rozvodu) mu pripomína, že jeho dcéra Ka-jong má narodeniny, a dáva mu peniaze, aby ju pozval na večeru do nejakého lacného podniku. Vidieť, že nemajú peňazí nazvyš. Song Ki-hun síce príležitostne pracuje, ale nestačí to.

V matkinej neprítomnosti si Song Ki-hun berie jej debetnú kartu (a nie po prvýkrát) a spoločne s priateľom sa rozhodne vybrať z karty peniaze a staviť ich, aby vyhral väčšiu sumu na pekný darček pre Ka-jong.

Song Ki-hun sa spoločne s priateľom vyberie na dostihy. Po dvoch prehrách sa Song Ki-hunovi zrazu zadarí a vyhráva obrovský balík peňazí.

Na pozadí medzitým v TV prebiehajú dostihy a všetci sledujú poradie očíslovaných koní, ako jeden druhého predbiehajú a ako ich stávkujúci povzbudzujú. Táto scéna je jasnou predzvesťou budúcnosti. Počas hier na kalmára je to práve Song Ki-hun, ktorý má poradové číslo a súťaží s ostatnými, ktorých pozoruje vybraná elita a stávkuje na víťaza.

Len čo si Song Ki-hun preberie výhru, ani sa nenazdá a okradne ho zamaskovaná dievčina. Nezostane mu ani won. (Táto dievčina, ako sa neskôr ukáže, je Kchang Sä-bjok, ktorá taktiež bude súťažiť v hre na kalmára).

Song Ki-hun sa radoval krátko: pri odchode zo stávkovej kancelárie stretne mafiánov, ktorým dlží peniaze. Po napínavej naháňačke ho napokon obkľúčia a prinútia krvou podpísať dokument – ak pri najbližšom stretnutí nezaplatí dlžnú sumu, vezmú mu niektorý z orgánov a predajú ho na nelegálnu transplantáciu.

Opäť ide o predzvesť budúcnosti, pretože súťažiaci v hre na kalmára taktiež musí podpísať dokument, že v prípade smrti daruje svoje orgány.

Song Ki-hun je teda znovu bez peňazí (presnejšie, má iba obslužné, ktoré dal pokladníčke v záchvate radosti pri vyplácaní výhry a ktoré si od nej prišiel vypýtať po krádeži), a keďže chce dcérke darovať slušný darček, opäť podľahne hre – tentoraz však ide do herne, kde sa zo skrine s hračkami pokúša vyloviť niečo pekné. Je to však náročné, pretože hračku musí poriadne schmatnúť vidlicou, a tak do skrinky vhadzuje posledné peniaze. Opodiaľ prizerajúci sa chlapec mu prichádza na pomoc a na druhý pokus mu pomôže vyloviť dcérke balíček.

Chlapec dáva Song Ki-hunovi radu, ktorá sa mu v hre na kalmára nesmierne zíde – doteraz prehrával, pretože hral bez rozmyslu. Pri hre je potrebné premýšľať a hrať zároveň.

Song Ki-hun spoločne večeria s dcérou. Dáva jej darček – balíček – no ukáže sa, že je v ňom pištoľ. Je hračkárska, no Ka-jong mu to nevyčíta. Je zrejmé, ako veľmi má svojho ocka rada. Spoločne začnú plánovať jej najbližšie narodeniny a práve v tej chvíli mu chce niečo povedať, no napokon si to rozmyslí (neskôr zistíme, že Ka-jong odchádza s rodičmi žiť do Spojených štátov amerických a vie, že najbližšie narodeniny so Song Ki-hunom nestrávi).

Darčeková škatuľa s mašľou sa veľmi podobá truhlám, v ktorých spaľujú eliminovaných hráčov v hre na kalmára.

Na ceste domov čaká Song Ki-hun na metro, keď si k nemu prisadne muž v obleku a požiada ho, aby si s ním zahral detskú hru ttakdži. Stavia sa o peniaze a Song Ki-hun opäť prehráva, no muž mu navrhne, že za každú prehru mu namiesto vyplatenia peňazí strelí facku. Napokon mu odovzdá vizitku a povie mu, aby zatelefonoval na číslo na zadnej strane vizitky, pokiaľ chce hrať aj naďalej a vyhrať oveľa viac peňazí.

Agitátor nerobí nič iné, iba Song Ki-huna „pripravuje“ na fyzickú bolesť výmenou za peniaze, teda podstatu hry na kalmára.

Keď Song Ki-hun vystúpi z metra, po ceste domov navštívi miestnu predavačku rýb, matku jeho najlepšieho priateľa z detstva Čcho Sang-ua, ktorý je jeho pravý opak – šikovný študent úspešný vo svete financií. Už hodnú chvíľu sa nevideli, pretože sa momentálne nachádza na dôležitej služobnej ceste.

Doma matka Song Ki-hunovi vysvetľuje, že jeho dcéra Ka-jong pôjde žiť s matkou a jej novým partnerom do USA. Povzbudí ho, aby tomu zabránil – ak podľa kórejských zákonov otec dieťaťa preukáže dobré finančné zázemie, má nárok na starostlivosť o svoje dieťa. To Song Ki-huna prinúti vytočiť číslo na vizitke. Bude potrebovať kopec peňazí, aby dcéru získal do svojej opatery.

V telefóne sa dozvedá adresu, na ktorej ho vyzdvihnú. Tam po neho prichádza dodávka, ktorú riadi maskovaný chlap v čudnej červenej uniforme. Po nastúpení do dodávky je Song Ki-hun uspatý plynom, aby nemal ani potuchy, kam ho vezú.

Heslo, ktoré Song Ki-hun musí povedať, je „červená, zelená“, čo je aj názvom prvej hry na kalmára.

Song Ki-hun sa prebúdza v obrovskej hale plnej poschodových postelí, teda „domove účastníkov počas trvania hier“. Má na sebe overal so súťažným číslom 456. Tam spoznáva súťažiaceho s číslom 001, Oh Il-nama. Takisto spoznáva Kchang Sä-bjok, dievčinu, ktorá ho okradla v stávkovej kancelárii. Tú zastrašuje kriminálnik Čang Dok-su, pre ktorého pracovala (domnievame sa, že ako vreckárka), až kým si nezačala „ulievať peniaze do vlastného vrecka“.

Starček s číslom 001 sa Song Ki-hunovi zverí, že má nádor na mozgu a nezostáva mu veľa času. Je preto čudné, že ho do hier vybrali popri ostatných mladých a zdravých súťažiacich...

Človek, ktorý vyzerá ako šéf súťaže, vysvetľuje pravidlá všetkým účastníkom. Musia podpísať zmluvu s troma podmienkami:

1. Keď súťažiaci prijme účasť v týchto hrách, nesmie prestať hrať.

2. Ak sa súťažiaci odmietne zúčastniť na niektorej z hier, bude eliminovaný.

3. Ktorúkoľvek z hier je možné ukončiť, pokiaľ tak rozhodne väčšina súťažiacich.

V čase podpisu zmluvy súťažiaci vôbec netušia, aké doslovné je slovo „eliminovaný“ v bode č. 2. Na druhej strane, bod č. 3 sa zdá menej dôležitý, no bude kľúčovým pravidlom na začiatku a aj na konci seriálu.

Neskôr súťažiaci začínajú hrať prvú hru – červená, zelená. Song medzi nimi zbadá Čcho Sang-ua, svojho priateľa z detstva a toho finančného génia, ktorý mal byť na služobnej ceste.

Počas hry si súťažiaci po prvýkrát uvedomujú závažnosť pravidiel – všetci porazení sú automaticky bez milosti zastrelení. Počas tejto prvej zaťažkávacej skúšky zomiera väčšina súťažiacich. Výhra tu neznamená iba postup do ďalšej hry, ale aj prežitie.

Počas prvej hry a záverečnej masakry sú všetci súťažiaci otrasení a vyľakaní. Zdá sa však, že iba jediný z nich je vo svojom živle – starček s číslom 001. Je to tým, že kvôli nádoru na mozgu nechápe, o čo ide, alebo...?

Okrem toho Song Ki-hun počas hry absolvuje vnútorný boj. Na jednej strane nepomôže súťažiacemu, ktorý následne zomiera, a na druhej aj on sám čelí smrti, no v poslednej chvíli ho zachráni iný súťažiaci, Abdul Ali s číslom 199.

V priebehu hry a napriek masakre prežijú všetky hlavné postavy, ktoré sme doteraz spoznali. Nebude to takto však stále...

V poslednom zábere epizódy vidíme, že hra na kalmára sa odohráva na odľahlom ostrove mimo civilizácie. Je jasné, že ich tam nikto nenájde.

EPIZÓDA 1.02

Peklo

V tejto epizóde neuvidíme hry či skúšky a ani nebudeme na ostrove. Prečo sa teda epizóda volá Peklo? Zaznie to aj v seriáli – peklo je vlastne skutočný svet. Je to priliehavé posolstvo vzhľadom na to, čo v epizóde uvidíme...

Na začiatku sa súťažiaci dozvedia, že v prvej hre zomrela viac ako polovica súťažiacich.

Spoznáme ďalšiu hlavnú postavu, Han Mi-njo s číslom 212, ktorá prosí, aby ju pustili domov za dcérou. V tej chvíli s podobným úmyslom začnú prosiť strážnikov na kolenách aj ďalšie ženy.

Čcho Sang-u sa dožaduje tretieho pravidla (hry sa ukončia, ak o tom rozhodne väčšina) a prinúti organizátorov, aby spustili hlasovanie o ukončení hier.

Hlasovanie vyzerá do poslednej chvíle nerozhodne, až kým súťažiaci s číslom 001, teda starček Oh Il-nam, nerozhodne o ukončení hry.

EPIZÓDA 1.03

Kkanbu

Table of Contents

Upozornenie!

Úvod

Sprievodca epizódami

Kto je kto

Pravidlá hry

Zopár čísel kalmára

Plagiát!

Inšpirácie

Skutočný príbeh

Kórea ‑ krajina kinematografie (a televízie)

Hra na kalmára

Hlavné postavy

Tri chápadlá kalmára

Ako dobre poznáte Hru na kalmára?